Тестът за определяне на вирус-неутрализиращи антитела срещу SARS-CoV-2 е изключително специфичен за определяне на антитела, насочени срещу коронавирусния протеин S. Антитела срещу спайк протеина може да присъстват в кръвта на човек, който е преболедувал И/ИЛИ е ваксиниран с ваксина, чийто основен компонент е спайк протеина. В тази връзка, е възможно човек да има антитела срещу спайк протеина, без да е срещал вируса, ако се е ваксинирал срещу него. Няма определена максимална стойност на ВНА, те могат да бъдат и няколко стотин или хиляди, особено след като имунният отговор към коронавирус е много динамичен и строго индивидуален. Някой човек може да има огромна стойност на тези антитела, а други – по-ниски стойности. Все още не се знае какво е количеството антитела, което защитава от инфекция или повторна инфекция. Моля, имайте предвид, че в цял свят няма консенсус да се използват нива на антитела за определяне на това дали човек да се ваксинира или не. В кратките характеристики на листовките на регистрираните ваксини не е упоменато да се изследват антитела. Критериите за ваксиниране се издават от официални органи в света, и от МЗ в нашата страна.